Steenkamp draf vir Skotse klub uit tydens WB | Netwerk24
Ruan Steenkamp gaan die volgende paar weke vir Edinburgh in Skotland speel. Foto: Gallo Images
Ruan Steenkamp, losvoorspeler van die Bulle, het ’n korttermyn-kontrak met die Skotse rugbyklub Edinburgh gesluit.
Dié voormalige kaptein van die Junior Bokke, wat die Blou Bulle vanjaar in die Curriebeker-reeks aangevoer het, sal vir die loop van die Wêreldbeker-toernooi vir Edinburgh beskikbaar wees.
Steenkamp (26) sal in 2020 weer vir die Bulle in die Superreeks uitdraf.
“Dit is ’n eer om vir Edinburgh te kan speel en ek kan nie wag om by my nuwe spanmaats aan te sluit nie. Ek weet heelwat van die klub, aangesien ek al baie met van die Suid-Afrikaanse spelers in Skotland gesels het,” het Steenkamp in ’n verklaring gesê.
“Dit is ’n groot voorreg om die kans by so ’n geskiedkundige rugbyklub te kry en dit sal ook my eerste besoek aan Skotland wees.
“Ek wil die meeste van die geleentheid maak en ’n ander rugbykultuur ervaar.”
Pierre Schoeman, ’n voormalige spanmaat van Steenkamp van die Bulle, speel sedert verlede seisoen vir Edinburgh. – Sportredaksie
Meer oor: Ruan Steenkamp | Skotland | Edinburgh | Bulle | Superreeks | Kontrak | Rugby